ང་རང་དཔེ་ཀློག་གི་འཚོ་བར་གོམས་རྒྱུར་དུས་ཚོད་རིང་པོ་ཞིག་འགོར་ཡོད་སྲིད།མཐར་དེ་ཉིད་བདག་གི་འཚོ་བའི་ཆ་ཤས་ཤིག་ཏུ་གྱུར་བ་དང་འབྲལ་ཐབས་མེད་པའི་ཚད་ལ་ཐོན།བདག་ལ་མཚོན་ན་དཔེ་ཀློག་མེད་པའི་འཚོ་བ་ནི་ཕོངས་འགྱོད་ཀྱི་ལོ་ཟླ་ཤིག་དང་ཁེར་རྐྱང་གི་འཚོ་བ་ཞིག་ཡིན་ངེས།ངས་ནི་རང་ཉིད་དཔེ་ཀློག་ལ་གོམས་པའི་མི་ཞིག་ཏུ་གྱུར་བ་ནི་ལས་སྐལ་བཟང་པོ་ཞིག་ཏུ་འདོད་ཡོད་ཅིང་།ཡང་དཔེ་ཀློག་སོགས་རིག་གནས་ཀྱི་བྱ་བ་དང་འབྲེལ་བ་མེད་པར་རྣམ་གཡེང་གི་ངང་ནས་མི་ཚེ་འཁྱོལ་དགོས་པའི་མི་ཚོའི་ནང་སེམས་ནི་ཅི་འདྲའི་སྟོང་སང་སང་ཞིག་ཡིན་པར་བསམ་བློ་བཏང་།དཔེ་ཀློག་གིས་དངོས་ནས་བདག་གི་མི་ཚེ་ལ་འདི་ལ་ཁ་གསབ་ཆེན་པོ་ཞིག་བྱས་སོང་།བདག་ལ་མཚོན་ན།དཔེ་ཀློག་ནི་ཉིན་རྒྱུན་གྱི་ཟས་གོས་གཏམ་གསུམ་ལྟ་བུའི་དགོས་མཁོ་ཞིག་ཡིན།དེས་ཁེ་དང་སྙན་གྲགས་མི་འཚོལ་ལ།མ་འོངས་པར་ཆེན་པོ་ཆགས་རྒྱུའི་རེ་གཞག་ཀྱང་བཅོལ་མེད།ང་ནི་ཏག་ཏག་ཁ་ཁུ་སིམ་པོར་ཡིད་ཀྱི་བདེ་བ་རིགས་ཤིག་མྱང་འདོད་པ་ཡིན་ཕྱིར།དཔེ་ཀློག་ནི་ནམ་ཡང་ལུས་སེམས་ཀྱི་ཁུར་པོ་ཞིག་ཏུ་འགྱུར་མི་སྲིད།དཔེ་ཀློག་ཡོད་པའི་མི་ཚེ་ནི་སེམས་ན་དྲོད་ཐིགས་ཡོད་པའི་དུས་སྐབས་ཏེ།མཚམས་རེར་ཁོར་ཡུག་གི་ཡོད་ཚད་བརྗེད་ནས་རང་ཉིད་འཇིག་རྟེན་གཞན་ཞིག་གི་ཀློང་དུ་འཁོད་པ་ཡིན།